《留云安驿诗》
宋代·郭印

孤馆幽幽一境清，昼长无事亦无营。
睡频推枕仍重起，坐久抛书却再行。
静看檐头蛛结网，细听屋角鸟翻声。
閒边日月元如此，须信人间有赤城。

作者简介：宋成都双流人，字信可，晚号亦乐居士。郭绛子。徽宗政和进士。累任铜梁、仁寿等县令。高宗绍兴十八年，以任永康军通判时牒试避亲、举人不当降一官。终部刺史。与秦桧有庠序旧，绝不与通，家居十八年。性嗜水竹。工诗，与蒲大受、冯时行、何耕道为诗友。有《云溪集》。